Gedagte vir die dag: Jy is gekies om Hom te ken | Maroela Media
Gedagte vir die dag: Jy is gekies om Hom te ken
Israel, julle is my getuies, sê die Here, en ook my dienaar wat Ek uitverkies het sodat julle My kan ken. (Jesaja 43:10)
In sekere kringe word baie gemaak van die sogenaamde uitverkiesing – in ander kringe minder. Die feit is dat God mense uitkies, byvoorbeeld sy volk, Israel. Die uitverkiesing is 'n moeilike tema (en nie iets wat ons hier ten volle kan bespreek nie), maar wat ons wel weet, is dat mense tot Israel se verbond kon toetree of ook daar uittree. Heidene soos Rut is ingesluit op grond van haar geloof, en egte Israeliete wat weer hul rug op God draai, is verwerp. Ja, 'n mens se persoonlike verantwoordelikheid en God se verkiesing is in die Bybel ewe waar. Op 'n manier is dit presies dieselfde ding. Ons nie-Jode het self ook deur die geloof deel geword van daardie verbond, volgens Paulus (Gal 3:14). Ja, elkeen wat glo, is uitverkies.
Uitverkies vir wat? Wel, Jesaja 43:10 sê dit mooi: Uitverkies om God te kan ken. Ja, wat 'n voorreg! Ons mag God – die almagtige en ewige Wese – ken, persoonlik ken! Miskien moet dit die hele doel van my en jou lewe wees om God meer en meer te ontdek. Trouens, dit is die doel; dis mos presies waartoe ons geroep is.